PREDKLADACIA SPRÁVA

           Riadiaca rada UNEP je medzivládny orgán OSN pre životné prostredie, pozostávajúci z 58 členských krajín OSN a volený Valným zhromaždením OSN na dobu troch rokov. O jej vytvorení  sa rozhodlo na konferencii OSN v Štokholme v r. 1972, kedy sa ukázala potreba  riešiť program ochrany životného prostredia  na inštitucionálnej úrovni a zaoberať sa jeho finančným zabezpečením.

          UNEP hrá už niekoľko rokov poprednú úlohu pri ochrane a zlepšovaní stavu životného prostredia v celosvetovom merítku. Jeho najvýznamnejšou úlohou je implementácia trvalo udržateľného rozvoja, ktorý je bezpodmienečný pre zachovanie života na našej planéte. Medzi ďalšie priority patrí implementácia Agendy 21 a ďalších výsledkov Konferencie OSN o životnom prostredí a rozvoji /UNCED/ z r. 1992. 

        Nezastupiteľné miesto má UNEP ako monitorovacia a hodnotiaca inštitúcia, ktorá vyhodnocuje environmentálne vedecké dáta a vhodnou formou ich postupuje tvorcom environmentálnej politiky. Táto priorita je spojená s katalytickou činnosťou predovšetkým v oblasti medzinárodnej environmentálnej legislatívy, environmentálneho  hodnotenia ekonomík, účtovníctva a obchodných aspektov spojených  s niektorými medzinárodnými dohovormi. Stále viac je zrejmé, že súčasná ochrana životného prostredia dosahuje svoje hranice a musí  prejsť zásadnou zmenou trhovo orientovaných nástrojov umožňujúcich  menej nákladný technický prístup k environmentálnemu riadeniu. Katalytická úloha je spojená s pochopiteľnou nemožnosťou obsiahnuť tie  činnosti, ktoré v konečnom dôsledku sú lepšie zvládnuteľné z úrovne  národných vlád, regionálnych zoskupení, mimovládnych organizácií. Na národnej úrovni by UNEP mal byť pripravený napomôcť štrukturálnej  prestavbe. V každodennej práci UNEP však musí byť kladený dôraz na regionálnu spoluprácu predovšetkým s regionálnymi hospodárskymi komisiami OSN v rámci vlastných regionálnych programov spolu so sekretariátmi regionálnych zoskupení, t.j. dôraz musí byť kladený na decentralizáciu činností smerom k regionálnym úradom UNEP.

          SR je členom Riadiacej rady UNEP od r. 1993, mandát bol obnovený počas 54. Valného zhromaždenia OSN v r. 1999. SR sa aktívne sa zapája do rozhodovacieho procesu a zúčastňuje sa na jeho činnosti. Delegácia SR na čele s ministrom životného prostredia sa pravidelne zúčastňuje zasadnutí Riadiacej rady UNEP v sídle UNEP v Nairobi v Keni. Vláde SR sú predkladané informácie o priebehu a výsledkoch zasadnutí Riadiacej rady UNEP. Účasť SR na aktivitách si získala medzinárodné ocenenie, dôkazom čoho je i zvolenie ministra životného prostredia Slovenskej republiky, László Miklósa, v r. 1999 do funkcie predsedu 20. zasadnutia Riadiacej rady.

        20. zasadnutie Riadiacej rady UNEP  sa uskutočnilo 1.-5.2.1999 v Nairobi. Najdôležitejšie prerokované otázky možno zhrnúť do nasledovných oblastí: problematika sladkovodných zdrojov, návrh rozpočtu na obdobie r. 2000-2001, ako aj odporúčania uvedené v správe generálneho tajomníka OSN k životnému prostrediu a ľudským obydliam /týkajúce sa koordinácie činnosti jednotlivých organizácií, prepojenia medzi environmentálnymi a so životným prostredím súvisiacimi dohovormi a ich podporou, ako aj samotného UNEP, Centra OSN pre ľudské sídla a Kancelárie OSN v Nairobi/. Vo svojej správe kladie dôraz na informácie, monitorovanie, hodnotenie a včasné varovanie, medzivládne fóra, zahrnutie hlavných skupín a budúce iniciatívy. Podľa názoru generálneho tajomníka je nasmerovanie procesu urbanizácie trvalo udržateľným smerom jednoznačne v záujme globálneho životného prostredia. Medzi ďalšie témy patrila koordinácia rôznych medzinárodných environmentálnych dohovorov a participácia UNEP na aktivitách Globálneho environmentálneho fondu pre životné prostredie /GEF/. Klaus Töpfer, výkonný riaditeľ UNEP, menovaný do funkcie v r. 1998, predstavil víziu UNEP ako organizácie, ktorá musí plniť katalytickú úlohu v podpore zlepšovania kvality života. V tomto musí úzko spolupracovať s vládami, špecializovanými agentúrami OSN, mimovládnymi organizáciami, súkromným a podnikateľským sektorom a tiež odborovými organizáciami, čo povedie k reálnemu a merateľnému zlepšeniu využívania kapacity prírodných zdrojov. Takáto vízia UNEP musí viesť aj k úzkej spolupráci s vedeckou komunitou, aby sa zabezpečilo prepojenie medzi najmodernejšími vedeckými poznatkami a mobilizáciou aktivít v prospech odstraňovania negatívnych dopadov na životné prostredie. VR UNEP K. Töpfer zdôraznil, že pozornosť UNEP sa bude naďalej koncentrovať do nasledujúcich oblastí:

1/ environmentálny monitoring, vyhodnocovanie, informačné zabezpečenie a výskum   zahrňujúci tiež včasné varovanie
2/   posilnená koordinácia v rámci environmentálnych dohovorov a rozvoj nástrojov environmentálnej politiky
3/   pitná voda
4/   transfer technológií a priemysel
5/   podpora Afrike

           Po komplikovaných rokovaniach bol schválený rozpočet UNEP na r. 2000-2001 vo výške 100 mil. USD, pričom sa posilnila  jeho transparentnosť. Zároveň je však žiadúce harmonizovať rozpočet UNEP s rozpočtom ďalších organizácií OSN, ako napr. UNDP, UNICEF, atď.

         V termíne 29.5.-31.5. 2000 sa vo švédskom Malmö konalo 6. osobitné zasadnutie Riadiacej rady UNEP, výsledkom ktorého bola tzv. Malmö deklarácia, ktorá definuje hlavné environmentálne úlohy a výzvy  21. storočia, zdôrazňujúc integráciu otázok životného prostredia do procesu rozhodovania. Ďalej hodnotí úlohu súkromného sektora vo vzťahu k životnému prostrediu a zaoberá sa vzťahom občianskej spoločnosti k otázkam životného prostredia. V súvislosti s komplexným hodnotením výsledkov dosiahnutých na základe výstupov Konferencie OSN o životnom prostredí a rozvoji /UNCED/, ktoré sa uskutoční v r. 2002 /tzv. Rio+10/, vyzýva vlády, aby urýchlene ratifikovali všetky environmentálne dohovory a protokoly, najmä tie, ktoré sa týkajú zmeny klímy, dezertifikácie, biologickej bezpečnosti a chemických látok.

            Na úvod 21. zasadania Riadiacej rady UNEP odovzdá minister životného prostredia Slovenskej republiky, László Miklós, funkciu predsedu svojmu nástupcovi, ktorý bude zvolený na zasadaní.

          V súlade s rozhodnutím 20. zasadania Riadiacej rady a 6. osobitného zasadania Riadiacej rady sa pracovný program 21. zasadania Riadiacej rady UNEP  bude zaoberať nasledovnými otázkami: 

-	stavom životného prostredia,
-	naliehavými politickými problémami, 
-	koordináciou a spoluprácou v rámci OSN a mimo OSN, vrátane mimovládnych organizácií
-	riadením UNEP /najmä budúcnosťou tzv. Výboru ministrov a vysokých predstaviteľov a prepojením medzi vedením UNEP a vedením environmentálnych organizácií z hľadiska Rio+10/

      Ďalej sa vyhodnotí výsledok prvého Globálneho ministerského fóra, ktoré prebiehalo v Malmö súbežne so šiestym osobitným zasadnutím Riadiacej rady UNEP. Okrem toho je do programu zaradený bod, venovaný ďalšiemu vývoju situácie po vydaní rezolúcií Valného zhromaždenia, ako aj problematika vzájomných vzťahov a podpory  environmentálnych dohovorov. Zasadanie sa bude zaoberať príspevkom k  budúcim zasadaniam Komisie pre trvalo udržateľný rozvoj /  hlavne o energetike a informáciách o rozhodovacom procese a účasti na ňom, v nadväznosti na 9. zasadanie danej komisie/ a v neposlednom rade sa bude venovať  otázkam Environmentálneho fondu, vrátane administratívnych a rozpočtových otázok. Na záver sa schváli predbežný program, termín a miesto konania budúceho 7. osobitného zasadania Riadiacej rady UNEP a 22. riadneho zasadania Riadiacej rady UNEP.

POSTUP DELEGÁCIE SR NA 21. ZASADANÍ RIADIACEJ RADY PROGRAMU OSN PRE  ŽIVOTNÉ PROSTREDIE
	Postup delegácie SR je určený Programovým vyhlásením  vlády SR, dokumentami o úlohách a aktuálnych cieľoch zahraničnej politiky SR, dokumentom "Stratégia, zásady a priority štátnej environmentálnej politiky" schválenom uznesením vlády SR číslo  619 z dňa 7.9. 1993 a uznesením NR SR číslo 339 z dňa 18.11.1993, ako  aj ďalšími dokumentami a koncepciami v jednotlivých rezortných politikách, ktoré sú v súlade s programovým vyhlásením vlády SR.
	Účasť delegácie SR na zasadaní Riadiacej rady bude vyhodnotená  a na tomto základe bude navrhnutý ďalší postup vo veci zapájania Slovenskej republiky do Programu OSN pre životné prostredie (UNEP).